Materiál ku konferencii:

Správa o činnosti Slovenského bridžového zväzu za rok 2024

Vážení členovia Slovenského bridžového zväzu,

Je to príznačné, smutné a až nepríjemné, ale úvod správy o činnosti za tento rok môžem skopírovať z tej minuloročnej. Ani po dvoch rokoch od konferencie, na ktorej sme najviac času venovali diskusii o bridžových krúžkoch, o vytvorení spoločnej koncepcie a vypracovaní metodickej príručky pre budúcich vedúcich kurzov, takúto komisiu nemáme. Popri návode, ktorý na základe vlastných skúseností pripravil a ešte začiatkom roku 2023 zverejnil Šimon Kentoš a sérii príspevkov podrobne a z viacerých pohľadov popisujúcich licitačný systém väčšinovo používaný slovenskými hráčmi, ktorý naďalej v pravidelných intervaloch zverejňuje Edo Velecký, nemáme nič nové. Nemáme nových vedúcich, nemáme nové krúžky, noví hráči, ktorí sa hlásia do SBZ, sú výsledkom snahy nadšencov, ktorých poznáme z predchádzajúcich rokov.

Pokračovať môžem aj druhým bodom z minuloročnej správy. Vlani to bola 10-členná výprava a dve tretie miesta na EYPC. Tento rok sa o športový úspech na EYTC postaralo družstvo U21, ktorého polovicu tvoril práve úspešný pár Michal Vodička - Boris Körös z minulého roku. Družstvu sa pod vedením tandemu Martin Vodička, Jakub Rumančík nepodarilo zopakovať 6. miesto (účasť 19 tímov), ktoré pred 11 rokmi získali v U21 ich vedúci, ale aj 9. miesto (pri účasti 15 tímov) za istých podmienok môže vyústiť do postupu na MS budúci rok. O dianí v jednotlivých zápasoch nášho družstva podrobne písal priamo z dejiska Martin Vodička. Mrzieť musí priepastný rozdiel, vyše 27 VP, na ôsme Švédsko.

Pristavím sa pri mládežníckej reprezentácii, kde naši najlepší mali naozaj bohatý program. Družstvá skombinované z hráčov U16, U21 a U26 štartovali na medzinárodnom festivale v Budapešti, na akademických MS v Entebbe, na spomínaných MEJ družstiev vo Vroclave a na švédskom festivale v Örebro.

Viac než družstvu výsledkami na medzinárodnej scéne sa podarilo zviditeľniť nášmu reprezentantovi, ktorý na MEJ družstiev po skončení posledného kola vzal hraciu krabicu a odniesol ju domov. Pravdepodobne v jednej z najrozsiahlejších výmen názorov vo vnútri P-SBZ sme diskutovali o tom, ako sa postaviť k tomuto skutku. K spoločnému stanovisku sme nedospeli a prezident SBZ následne podal podnet na disciplinárnu komisiu. Jej rozhodnutie je zverejnené na stránke SBZ a o treste sme informovali EBL.

Open reprezentácia sa neprihlásila na ME v dánskom Herningu z dôvodu osobných a zdravotných obmedzení na strane niektorých hráčov. Preto jedinými vystúpeniami open reprezentácie od ostatnej konferencie bola účasť na Hrách malých zväzov v Talline na jeseň a účasť na bridžovom festivale v Budapešti na jar. V Tallinne sme opäť skončili v druhej polovici výsledkovej listiny, pričom alarmujúci je hlavne výrazne negatívny butler páru Henc-Lohay. V Budapešti sa družstvo v zložení Kvoček, Lohay, Velecký, Ma. Vodička umiestnilo spomedzi 28 družstiev z 9 krajín na 5. mieste a veľmi tesne im ušla účasť v semifinále. Na festivale sa dvojica Belčák-Henc dostala do A finále v súťaži párov, v ktorom sa posunula v kvalitnej medzinárodnej konkurencii na konečné 11. miesto.

V decembri 2023 sa vďaka zanietenosti a usilovnosti Jakuba Jakabšica podarilo úspešne zorganizovať Školské majstrovstvá SR, ktorých sa zúčastnilo 11 párov z Bratislavy, Trnavy, Trenčína, Topoľčian a Košíc. Pre väčšinu detí to bol prvý mimoklubový turnaj. Na základe spätnej väzby od vedúceho turnaja vieme, že súťaž prebehla vo veľmi príjemnej atmosfére a bola to skvelá príležitosť dostať na jedno miesto bridžovú mlaď z rôznych častí Slovenska. Dúfam, že iniciatíva organizátora, na konci ktorej bude súťaženie spojené so vzájomným spoznávaním sa a živšími kontaktmi medzi mladými bridžistami s rôznou klubovou príslušnosťou, bude pokračovať v tomto aj v ďalších rokoch.

Jarné prvoligové sústredenie bolo opäť v priestoroch hotela Sessler v Trnave. Priebeh bol plynulý, výsledkovo odskočilo družstvo Légia Košice, ktoré už v polčase má náskok 1.5 zápasu, za ním nasledujú 2 družstvá zložené z poľských hráčov a s ďalším veľkým odstupom Inter. S umiestnením po jarnej časti určite nie sú spokojné družstvá BK West, za ktoré hrajú 4 hráči nominovaní do open reprezentácie na Hry malých zväzov 2024 a družstvo KBK, ktorému hrozí vypadnutie z prvej ligy.

Za neúspech považujem obe druhé ligy. Do východnej konferencie sa prihlásili iba 3 družstvá (minulý rok ich bolo 5). Do západnej konferencie sa, rovnako ako vlani, prihlásili 3 družstvá, ale tie doteraz neodohrali ani jeden zápas jarného kola. Účastníci Školských majstrovstiev sa do druhej ligy prihlásili iba v obmedzenom počte. Jakub Jakabšic na západe zmobilizoval jedno družstvo pozostávajúce z hráčov z bratislavských gymnázií, ale ako koordinátorovi SBL sa mu nepodarilo vypísať termín, kedy by sa druhá liga na západe mohla odohrať.

EBL v dvojročných cykloch organizuje semináre pre zástupcov národných zväzov. Vzhľadom na avizovaný program bolo vhodné, aby sa semináru, ktorý sa konal začiatkom roku 2024, zúčastnila Želmíra Ferková. Želmíra z osobných dôvodov a termínovej kolízie nemohla vycestovať, a preto SBZ na seminári v Dubrovníku zastupoval Milan Krajčo.

Čo sa týka hráčov širšej členskej základne, prestali sme s prideľovaním internetových MB za výsledky na párových turnajoch maďarského klubu na BBO. Rozhodnutie bolo vynútené, keďže organizátor od januára povolil účasť kibicov, čím v zmysle súťažného poriadku SBZ za výsledky dosiahnuté v takýchto súťažiach MB prideľované nie sú. Snaha presvedčiť organizátora, aby aspoň polovicu klubových turnajov nechal bez kibicov, úspešná nebola. Keď som v minuloročnej správe poďakoval Petrovi Horovi za administráciu IMB a vyjadril nádej, že tieto turnaje budú medzi hodnotenými figurovať dlhodobejšie, určite mi nenapadlo, že s IMB skončíme o 3 mesiace.

SBZ aj tento rok podporil priamo finančne viacdenné otvorené súťaže organizované michalovským (Karpatský pohár) a košickým (VC Košíc) klubom.

Vo vzťahu k externému prostrediu, zástupca SBZ sa zúčastnil Valného zhromaždenia SOŠV. Sekcia športu sa z MŠVVaŠ presunula na nové Ministerstvo cestovného ruchu a športu SR, ktoré začalo s prípravou novelizácie Zákona o športe. Deklarovanými cieľmi navrhovaných legislatívnych zmien sú snaha o zníženie byrokracie, zlepšenie podpory športu, zatraktívnenie sponzoringu a zabezpečenie vhodnejších podmienok pre rozvoj športov. Pracovníci ministerstva vykonali v novembri 2023 kontrolu zverejňovania výročných správ a účtovných závierok, v apríli 2024 administratívnu finančnú kontrolu využitia príspevku poskytnutého za rok 2023 a v júli kontrolu konfliktu záujmov. Po predložení podkladov neboli zistené žiadne nedostatky a všetky tri kontroly boli ukončené.

Ďakujem za pozornosť.

v Poprade, 28. septembra 2024

Správu vypracoval: Peter Belčák